Diari Oficial de la Generalitat Valenciana


Sumari del DOGV 9878, del 26-06-2024 (2024/6007)

RESOLUCIÓ de 20 de maig de 2024, de la Direcció General d'Energia i Mines, per la qual es desestima la sol·licitud de la mercantil Renovalia Salunol, SLU, de declaració d'utilitat pública, en concret, de la central fotovoltaica denominada FV Godelleta 12, de 21,879 MW de potència instal·lada, situada a Andilla, pel que fa exclusivament a esta instal·lació. Expedient ATALFE/2020/169.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9878

Data del DOGV
:   26-06-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/6007


Data del document
:   20-05-2024

Organisme emissor
:   Conselleria de Innovación, Industria, Comercio y Turismo

Tipus de document
:   Resolució

Descriptors 

:   * Conselleria d'Innovació, Indústria, Comerç i Turisme
    * energia solar

RESOLUCIÓ de 20 de maig de 2024, de la Direcció General d'Energia i Mines, per la qual es desestima la sol·licitud de la mercantil Renovalia Salunol, SLU, de declaració d'utilitat pública, en concret, de la central fotovoltaica denominada FV Godelleta 12, de 21,879 MW de potència instal·lada, situada a Andilla, pel que fa exclusivament a esta instal·lació. Expedient ATALFE/2020/169. [2024/6007]  
ANTECEDENTS  
PRIMER. Sol·licitud  
Renovalia Salunol, SLU va presentar una instància davant del registre telemàtic de la Generalitat Valenciana, en data 15/12/2020, en la qual va sol·licitar l'autorització d'implantació en sòl no urbanitzable, l'autorització administrativa prèvia, l'autorització administrativa de construcció i la declaració d'utilitat pública, en concret, pel procediment integrat d'autorització de centrals fotovoltaiques que s'han d'emplaçar sobre sòl no urbanitzable, establit en el Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica (d'ara en avant, Decret llei 14/2020), per a instal·lar una central fotovoltaica, denominada FV Godelleta 12, els grups generadors de la qual se situen en el terme municipal d'Andilla (València).  
Sol·licitant: Renovalia Salunol, SLU (NIF: H77194727)  
Potència instal·lada (art.3 i DA onzena de l'RD 413/2014, segons la definició vigent actualment): 45 MWn  
Denominació instal·lació: FV Godelleta 12  
Tecnologia: fotovoltaica  
Municipis (província): Andilla (grups generadors), Villar del Arzobispo i Casinos (evacuació exclusiva i la compartida, objecte d'esta sol·licitud), tots de la província de València  
Xarxa i punt al qual es connecta: xarxa de transport, ST Godelleta 400 kV, de titularitat de Red Eléctrica de España, SAU (REE)   
Data del permís d'accés: 25/06/2020 (segons l'art. 1.1.b del Reial Decret llei 23/2020, de 23 de juny, pel qual s'aproven mesures en matèria d'energia i en altres àmbits per a la reactivació econòmica).  
La sol·licitud inclou la infraestructura d'evacuació exclusiva d'esta central (mitjançant línies subterrànies de 30 kV), i també la infraestructura compartida amb les centrals fotovoltaiques FV GODELLETA 10, 15 i 17, titularitat de RENOVALIA PROVENTOL, SLU, RENOVALIA VELEZ, SLU, i RENOVALIA COMARES, SLU, respectivament (expedients ATALFE/2020/164, ATALFE/2022/6/46 i ATALFE/2022/7/46, respectivament), que comprén la subestació ANDILLA 30/132 kV i la línia de 132 kV fins a la subestació VILLAR 30/132 kV (subestació que ja no és objecte d'este expedient).  
  
La resta de l'evacuació compartida fins a la connexió en l'ST Godelleta 400 kV d'REE, i que no és objecte d'este expedient, consistix en: la subestació VILLAR 132 kV i la línia de 132 kV fins a la subestació «CASINOS» 132 kV, les dos compartides també amb les centrals denominades FV GODELLETA números 6, 7, 8, 14, 16 i 18, la subestació«CASINOS» ió CHIVA 132/400 kV, les dos compartides amb les centrals anteriors i amb les denominades FV GODELLETA 4 i des de la 6 a la 18, la subestació CHIVA 132/400 kV, que a més de ser compartida amb les anteriors, també ho és amb les centrals denominades FV Godelleta 1, 2, 3 y 19 (és a dir, en total compartida per 18 instal·lacions). En esta subestació la tensió s'eleva a 400 kV i es connecta finalment a la xarxa de transport per mitjà d'una línia aèria d'alta tensió de 400 kV de més de 15 km de longitud.  
  
SEGON. Acord d'admissió a tràmit  
Consta l'acord d'admissió a tràmit, de data 26/07/2021, del Servei Territorial d'Indústria, Energia i Mines de València, de la sol·licitud d'autorització administrativa prèvia, per a la instal·lació de producció d'energia elèctrica de 49.995,75 kWp i de 45.000 kWn de potència, promoguda per RENOVALIA SALUNOL, SLU, que se situarà en el municipi d'Andilla (València), únicament als efectes del que estipula l'article 1 del Reial decret llei 23/2020, de 23 de juny, pel qual s'aproven mesures en matèria d'energia i en altres àmbits per a la reactivació econòmica (d'ara en avant, RD llei 23/2020), amb eficàcia retroactiva des del dia 23/12/2020 inclusivament.   
  
TERCER. Modificació de la sol·licitud  
En dates 03/01/2022, 18/03/2022 i 29/09/2022, la mercantil aporta una nova documentació pel canvi de la instal·lació admesa a tràmit, de la qual resulta la instal·lació següent:  
Potència mòduls fotovoltaics (MWp): 49,995.  
Potència nominal inversors (MWn): 50,31.  
Potència instal·lada (MW): 49,995.  
Ubicació:  
Emplaçament dels grups generadors: Polígon 29, parcel·les 78, 79, 80, 81 i 82; polígon 30, parcel·les 103, 104, 105, 106, 107, 108, 109, 110, 111, 112, 113, 114, 115, 116, 117, 118, 119, 120, 121, 122, 123, 124, 125, 126, 127, 128, 129, 130, 131, 132, 133, 134, 135, 142, 143, 144, 145, 146, 147, 148, 149, 150, 151, 152, 153, 155, 156, 158, 159, 576, 644, 645, 646, 9011 i 9012, i polígon 32, parcel·les 206, 207, 208, 209, 213, 214, 216, 217, 256, 261, 262, 263, 264, 266, 267, 268, 272, 273, 276, 277, 278, 279, 280, 281, 282, 283, 284, 285, 286, 287, 289, 290, 291, 293, 353, 354, 355, 356, 357, 358, 359, 360, 361 i 362 del terme municipal d'Andilla (València).  
Emplaçament de la infraestructura d'evacuació (objecte de l'expedient):   
Evacuació exclusiva:   
Línies elèctriques subterrànies d'alta tensió de 30 kV que discorren entre els centres de transformació de la planta fotovoltaica i fins a la subestació ANDILLA (no relacionades amb l'emplaçament dels grups generadors): polígon 29, parcel·la 9010; polígon 30, parcel·les 157, 9007, 9008, 9015 i 9034; polígon 32, parcel·les 9008, 9011 i 9012, i polígon 33, parcel·les 284, 285, 9005, 9006, 9008, 9012, 9016, 9017, 9020 i 9025 del terme municipal d'Andilla (València).  
Evacuació compartida:   
Subestació ANDILLA 30/132 kV: polígon 33, parcel·les 284 i 285 del terme municipal d'Andilla (València), i polígon 1, parcel·la 740 del terme municipal de Villar del Arzobispo (València).  
Línia subterrània d'alta tensió 132 kV des de la subestació ANDILLA fins a la subestació VILLAR (la qual no és objecte d'este expedient): polígon 33, parcel·la 285 del terme municipal d'Andilla (València); polígon 1, parcel·les 740, 741, 744, 746, 747, 748 i 9037; polígon 5, parcel·les 20, 21, 9001, 9004, 9007, 9010, 9011 i 9012; polígon 6, parcel·les 9024, 9025, 9034 i 9037 del terme municipal de Villar del Arzobispo (València), i polígon 9, parcel·les 52, 9001, 9002, 9003, 9005 i 9009 del terme municipal de Casinos (València).  
  
QUART. Informació pública  
Les sol·licituds, juntament amb la documentació presentada, van ser objecte d'informació pública durant el termini de trenta (30) dies, als efectes previstos en l'article 23 del Decret llei 14/2020; en l'article 144 del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica; en l'article 36 de la Llei 21/2013, de 9 de desembre, d'avaluació ambiental, així com en els articles 20 i 31 del Decret 162/1990, de 15 d'octubre, pel qual s'aprova el Reglament per a l'execució de la Llei 2/1989, de 3 de març, d'impacte ambiental, en els mitjans següents:  
El Diari Oficial de la Generalitat Valenciana de data 27/10/2022 (DOGV núm. 9.458).  
El Butlletí Oficial de la Província de València de data 04/11/2022 (BOP núm. 212).  
El diari de premsa Levante El Mercantil Valenciano de data 15/11/2022.  
Així mateix, la documentació es va posar a disposició del públic en general en la seu electrònica de la Generalitat, en el lloc web https://cindi.gva.es/va/web/energia/informacion-publica (en valencià) i https://cindi.gva.es/es/web/energia/informacion-publica (en castellà), i es va remetre perquè s'exposara al públic en els taulers d'anuncis dels ajuntaments corresponents.   
Segons l'annex «Llista concreta i individualitzada de béns i drets afectats» de l'anunci de la informació pública, hi constaven 104 parcel·les corresponents a terrenys a on se situen els grups generadors de la central, i també 67 parcel·les corresponents a terrenys afectats per les línies d'evacuació exclusiva d'esta central de 30 kV, així com altres parcel·les de la subestació compartida ANDILLA 30/132 kV i la línia subterrània d'evacuació 132 kV, també compartida, des d'esta subestació fins a la subestació VILLAR.  
Com a resultat del tràmit d'informació pública, es van rebre més de 300 al·legacions que s'oposaven, per diferents motius, a la central fotovoltaica.   
En l'expedient consta l'al·legació particular d'M. A. V., que es correspon amb el propietari de les parcel·les 263, 293 i 356 del polígon 32 d'Andilla, el qual mostra la seua oposició a la declaració d'utilitat pública, en concret.   
Així mateix, consta l'al·legació particular de V. C. T., com a propietari de la parcel·la 357 del polígon 32 d'Andilla, el qual mostra la seua oposició a la central fotovoltaica.  
  
Consta l'al·legació particular de D. D. L., com a afectat de béns de la seua propietat (parcel·les 287 i 288 del polígon 32 d'Andilla) per la instal·lació dels grups generadors. Manifesta que hi ha un error d'identificació dels béns pel tipus de cultiu i una afecció a la parcel·la que no es correspon amb la superfície total, i en sol·licita l'expropiació total. El promotor respon que les superfícies indicades en el projecte fotovoltaic de les parcel·les afectades fan referència a la superfície d'estes parcel·les que el projecte fotovoltaic ocupa de manera efectiva, per la qual cosa no ha de coincidir necessàriament amb la superfície cadastral i no es tracta de cap error. També manifesta que, pel que fa a l'existència de cultius, explotacions ramaderes i altres elements que acrediten que hi ha una activitat econòmica i que s'han fet inversions en els terrenys susceptibles de ser expropiats, són aspectes que, en tot cas, es consideraran en el procediment expropiatori. Es comprova que en l'expedient consta una carta de mostra d'interés per la parcel·la 287, però no consta cap classe d'acord subscrit amb el promotor en el qual se li n'atorgue la disponibilitat. Es comprova que la instal·lació no afecta la parcel·la 288.  
  
QUINT. Tramitació  
L'expedient s'ha sotmés als tràmits arreplegats en la secció primera del capítol II del Decret llei 14/2020.   
  
SEXT. Noves modificacions de la sol·licitud  
A causa de l'informe desfavorable per a l'agrupació nord de la planta del Servei d'Infraestructura Verda i Paisatge, de la llavors Direcció General de Política Territorial i Paisatge, de data 14/12/2022, el promotor manifesta la seua conformitat a l'informe esmentat, en data 21/01/2023, i el 5/04/2023 presenta un nou projecte, en el qual la instal·lació queda amb les característiques següents:   
Potència mòduls fotovoltaics (MWp): 21,879.  
Potència nominal inversors (MWn): 22,23.  
Potència instal·lada (MW): 21,879.  
Ubicació:  
Emplaçament dels grups generadors: polígon 32, parcel·les 206, 207, 208, 209, 213, 214, 216, 217, 256, 261, 262, 263, 264, 266, 267, 268, 272, 273, 276, 277, 278, 279, 280, 281, 282, 283, 284, 285, 286, 287, 289, 290, 291, 293, 353, 354, 355, 356, 357, 358, 359, 360, 361 i 362 del terme municipal d'Andilla (València).  
La superfície total ocupada per la planta és de 26,8597 ha.  
Posteriorment, presenta un projecte firmat en data 19/01/2024 per a incloure les mesures d'integració paisatgística i en el qual manté la potència i la ubicació presentada el 5/04/2023.  
  
SÈPTIM. Requeriment en virtut de l'article 30.1 del Decret llei 14/2020. Disponibilitat dels terrenys.  
En data 21/03/2023, i en virtut de l'article 30.1 del Decret llei 14/2020, es va requerir al promotor, entre altres aspectes, que acreditara que disposa dels terrenys on s'ha d'executar el projecte, sense perjuí de la possibilitat expropiatòria.  
Després que el promotor presentara la documentació, el Servei Territorial detecta que, per a les parcel·les 262, 263, 266, 273, 287, 289, 293, 356, 357, 358 i 361 del polígon 32 del terme municipal d'Andilla, a on se situen els grups generadors, no s'acredita la seua disponibilitat, ja que no figura cap classe de contracte, sinó cartes en què es mostra l'interés, per la qual cosa es requerix el promotor una altra vegada en data 14/12/2023.   
En data 03/01/2024, el promotor presenta un escrit en el qual indica: Per a les parcel·les 262, 263, 266, 273, 287, 289, 293, 356, 357, 358 i 361 del polígon 32 del terme municipal d'Andilla, actualment la societat està negociant amb els propietaris els termes i les condicions que aplicaran als contractes de cessió d'ús dels terrenys, i es comprometen a facilitar-los a este servici territorial quan els subscriga.   
  
OCTAU. Tràmit d'audiència  
Vista la resposta aportada, es concedix el tràmit d'audiència en virtut de l'article 82 de la Llei 39/2015, d'1 d'octubre, del procediment administratiu comú de les administracions públiques, perquè el promotor puga al·legar i presentar els documents i les justificacions que estime pertinents, sobre la base dels articles 8.3.i i 30.1 del Decret llei 14/2020, de manera prèvia a emetre la proposta de resolució, la qual cosa es va notificar al promotor en data 17/01/2024.  
  
NOVÉ. Al·legacions del sol·licitant  
El titular respon en dates 1/02/2024 i 2/02/2024, i indica: Pel que fa a l'acreditació de la disponibilitat dels terrenys a on s'ha de situar el projecte, Renovalia, per mitjà d'este, acredita que té el dret d'ús o de propietat sobre el 71,65 % dels terrenys a on s'ha de situar el projecte, mitjançant l'aportació dels documents següents:[] i al·lega:  
  
«De conformitat amb l'article 140 del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica (RD 1955/2000), i l'article 54 de la Llei 24/2013, de 26 de desembre, del sector elèctric (l'LSE), es declaren d'utilitat pública les instal·lacions elèctriques de generació, transport i distribució d'energia elèctrica, a l'efecte d'expropiació forçosa dels béns i drets necessaris per al seu establiment i de la imposició i l'exercici de la servitud de pas. En les dos normes, a continuació dels articles esmentats, s'establix un procediment concret per al reconeixement de la declaració d'utilitat pública (DUP), en concret, d'una instal·lació.  
  
Esta regulació de la DUP ha de ser estrictament acollida per este servici territorial, no sols pel fet que es tracta de normativa sectorial estatal aplicable, sinó perquè el mateix Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica (DL 14/2020) reconeix expressament la seua aplicació:  
En primer lloc, en la mateixa definició de la DUP d'una instal·lació elèctrica, en l'article 2.h del DL 14/2020: pronunciament de l'òrgan competent en matèria d'energia per a atorgar les autoritzacions administratives prèvies i de construcció que reconeix la utilitat pública d'una instal·lació elèctrica determinada i porta implícita, en tot cas, la necessitat d'ocupació dels béns o l'adquisició dels drets afectats, i implica la urgent ocupació, en els termes establits en la legislació bàsica del sector elèctric i d'expropiació forçosa.  
  
I, en segon lloc, el mateix article 27.1 del DL 14/2020 remet a la disposició addicional primera del Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, que establix el següent:  
  
«Per a la declaració, en concret, de la utilitat pública, l'expropiació i la imposició i l'exercici de servitud de pas d'energia elèctrica de les instal·lacions elèctriques regulades en este decret, seran aplicables el procediment i les disposicions que conté el capítol V del títol VII del Reial decret 1.955/2000, d'1 de desembre, pel qual es regulen les activitats de transport, distribució, comercialització i subministrament i els procediments d'autorització d'instal·lacions d'energia elèctrica, de conformitat amb la disposició final primera 3, ja que són preceptes d'aplicació general a l'empara del que preveu l'article 149.1.8a i 18a de la Constitució.  
Del que s'ha exposat fins ara, es pot afirmar que el reconeixement de la DUP no exigix una motivació addicional per a la justificació, tal com pretén este servici territorial, ja que interpreta erròniament l'article 8.3.i del DL 14/2020, el qual establix, com a criteri que han de complir les centrals fotovoltaiques, el següent: «procurar acords amb els titulars dels drets reals afectats per la implantació de la central fotovoltaica, i evitar la sol·licitud de la declaració d'utilitat pública, en concret, de la instal·lació, excepte quan quede degudament justificat.  
Del precepte s'extrau clarament que el criteri que s'ha de seguir és el de procurar acords amb els titulars dels drets reals afectats a la implantació, la qual cosa s'exceptua quan quede degudament justificat.  
  
Evitar la DUP no es configura com una alternativa a procurar acords, sinó com una conseqüència lògica de l'obtenció d'estos, per la qual cosa la necessitat de justificació no pot predicar-se per a la DUP, sinó en aquells casos en els quals el promotor, havent procurat arribar al corresponent acord amb el propietari afectat, no ho haguera aconseguit.  
Cal esmentar, a més, que el criteri de l'article 8.3.i esmentat, està pensat perquè els promotors no es conformen a aconseguir el percentatge inicial necessari per a l'admissió a tràmit de la sol·licitud conjunta d'autoritzacions administratives prèvies i de construcció (article 21.4 DL 14/2020), moment en el qual el projecte es troba en una situació molt inicial de desenvolupament, i avancen en el desenvolupament dels seus projectes, entre altres, mitjançant la consecució d'un percentatge més alt en l'obtenció dels terrenys, però no necessàriament de tots. Per això el criteri és procurar i no «aconseguir» tots els acords amb els propietaris afectats. En cas contrari, seria impossible implantar un projecte solar fotovoltaic mitjançant el procediment previst en el mateix DL 14/2020, la qual cosa aniria en contra del mateix esperit de la norma.  
  
Com s'ha acreditat, mitjançant l'aportació de l'annex III, Renovalia ha complit rigorosament amb el criteri de l'article 8.3.i DL 14/2020. Prova d'això és la consecució d'un 71,65 % de la disponibilitat dels terrenys en els quals es projecta la implantació del projecte i la realització de les actuacions corresponents per a obtindre el percentatge restant.  
Per tant, sense més requisits addicionals que els que s'establixen legalment per a la DUP per a tramitar el reconeixement «en concret» d'esta, queda patent que no es pot exigir a Renovalia la disponibilitat de tots els terrenys sobre els quals s'executarà el projecte. Amb este requeriment es desvirtuaria la mateixa figura de la DUP que, recordem, està reconeguda legalment a les instal·lacions elèctriques de generació, transport i distribució d'energia elèctrica (art. 140 Decret 1955/2000).  
  
Així mateix, l'article 30.1 del DL 14/2020, que invoca este servici territorial, reconeix, com a excepció a la necessitat d'acreditar la disponibilitat de tots els terrenys, la possibilitat expropiatòria en cas que la instal·lació s'haja declarat d'utilitat pública, en concret. I reconeix, per tant, que en cas que falte la disponibilitat d'alguns d'estos, esta es veja coberta amb la DUP.  
  
Si bé, és cert que l'article mateix pot portar a una interpretació errònia, ja que exigix l'acreditació de disposar dels terrenys llevat que s'haja declarat la DUP, en termes que fan semblar que esta es declara de manera prèvia a la resolució del procediment d'autorització administrativa prèvia i de construcció, quan realment este reconeixement de la DUP forma part del contingut d'esta resolució. I, en este cas, l'exigència de la disponibilitat de tots els terrenys s'entendria si esta DUP s'haguera denegat abans d'eixe moment.  
  
Després de tot el que s'ha dit anteriorment, Renovalia vol fer constar de manera reiterada que està negociant i fent totes les actuacions pertinents per a arribar als millors acords possibles amb els propietaris, sense que el reconeixement de la DUP s'entenga com una voluntat d'expropiar tots els terrenys sobre els quals no es té disponibilitat actualment.  
Acompanya estos escrits amb els acords privats que ja ha aportat anteriorment i amb noves cartes d'interés (sense justificant de recepció), i la declaració responsable d'estar en converses amb els propietaris de les parcel·les 262, 263, 287, 289, 293, 356, 357, 358 i 361 del polígon 2 d'Andilla. Així mateix, s'indica que la societat està fent totes les actuacions pertinents per a obtindre les dades del propietari de la parcel·la 273 del polígon 32 d'Andilla. No s'esmenta la parcel·la 266, que és la que, segons la llista de béns i drets afectats, està investigant la persona titular.  
Consta en l'expedient la proposta de resolució desestimatòria del Servei Territorial d'Indústria, Energia i Mines de València, òrgan encarregat de la instrucció de l'expedient. En vista d'esta proposta, els informes que consten en l'expedient i atesa la regulació aplicable, la Subdirecció General d'Energia i Mines adscrita a este centre directiu ha elevat la proposta de resolució en els termes que s'arrepleguen en esta resolució.  
  
FONAMENTS DE DRET  
PRIMER. La instrucció i la resolució d'este procediment administratiu correspon a la Generalitat Valenciana, perquè la instal·lació elèctrica objecte d'este es troba íntegrament en el territori de la Comunitat Valenciana i no s'enquadra en les que preveu l'article 3.13 de la Llei 24/2013, de 26 de desembre, del sector elèctric, que són competència de l'Administració general de l'Estat.  
  
SEGON. D'acord amb el que es disposa en l'article 4.1.a del Decret 88/2005, de 29 d'abril, regulador dels procediments d'autorització d'instal·lacions de producció, transport i distribució d'energia elèctrica que són competència de la Generalitat, concordat amb el Decret 226/2023, de 19 de desembre, del Consell, pel qual s'aprova el Reglament orgànic i funcional de la Conselleria d'Innovació, Indústria, Comerç i Turisme, correspon a esta direcció general la resolució d'este procediment.  
  
TERCER. Tenint en compte l'article 53.1 de la Llei 24/2013, de 26 de desembre, del sector elèctric, i l'article 7 del Decret 88/2005, de 29 d'abril, la construcció de les instal·lacions de producció d'energia elèctrica requerix autorització una administrativa prèvia i una autorització administrativa de construcció.  
  
QUART. D'acord amb l'incís a de l'article 3 del Decret 88/2005, de 29 d'abril, la instal·lació està classificada dins del grup primer.  
  
QUINT. Segons establix l'article 7 del capítol I del títol III, règim jurídic i procediment d'autorització de centrals fotovoltaiques i parcs eòlics del Decret llei 14/2020, este títol és aplicable als projectes de centrals fotovoltaiques i parcs eòlics l'autorització dels quals corresponga als òrgans competents de la Generalitat, i s'exclouen de la seua aplicació les centrals fotovoltaiques i els parcs eòlics d'aprofitament supraautonòmic, bé perquè la potència instal·lada siga superior a 50 MW o perquè excedisquen del territori de la Comunitat Valenciana.  
  
SEXT. D'acord amb l'article 54 de la Llei 24/2013, de 26 de desembre, les instal·lacions de generació d'energia elèctrica es declaren, amb caràcter general, d'utilitat pública, a l'efecte d'expropiació forçosa dels béns i drets necessaris per al seu establiment i de la imposició i l'exercici de la servitud de pas. Segons l'article 55.1 de la norma legal esmentada, les empreses interessades poden sol·licitar el reconeixement, en concret, de la utilitat pública de les seues instal·lacions, i per a fer-ho han d'incloure una llista concreta i individualitzada dels béns o drets que consideren d'expropiació necessària.  
  
SÈPTIM. Per a la sol·licitud de declaració d'utilitat pública, en concret, de la instal·lació que s'ha d'executar, són aplicables el procediment i les disposicions que conté el capítol V del títol VII del Reial decret 1955/2000, d'1 de desembre, segons preveu la disposició addicional primera del Decret 88/2005, de 29 d'abril.  
OCTAU. D'acord amb l'article 8.3.i del Decret llei 14/2020, les instal·lacions, incloent-hi les seues infraestructures d'evacuació fins a la connexió a les xarxes de transport i distribució d'energia elèctrica, hauran de procurar acords amb els titulars dels drets afectats a la implantació de la central fotovoltaica, i hauran d'evitar la sol·licitud de declaració d'utilitat pública, en concret, de la instal·lació, excepte quan quede degudament justificat.  
Així mateix, en l'article 27.2 del Decret llei 14/2020 s'indica 2. Per a valorar el reconeixement o declaració de la utilitat pública, en concret, de la instal·lació, es tindran en compte, entre altres:  
Si les infraestructures d'evacuació de les instal·lacions de producció quedaran obertes al fet que puguen ser objecte de cotitularitat per altres generadors, sense perjuí dels costos equitatius i raonables que estos hagen de sufragar per a això.  
El compromís per part del seu titular que l'energia que produirà la central durant la seua vida útil i comercial serà oferida al mercat organitzat de producció d'energia elèctrica en el qual es fixen els preus majoristes per als consumidors del sistema elèctric.  
L'article 30.1 del Decret llei 14/2020 establix el requisit de l'acreditació de disposar dels terrenys a on el projecte s'executarà de manera prèvia a emetre la resolució, sense perjuí de la possibilitat expropiatòria en cas que la instal·lació s'haja declarat d'utilitat pública en concret. Així mateix, d'acord amb l'article 30.1.c del Decret llei 14/2020, l'òrgan territorial competent en matèria d'energia declararà d'utilitat pública, en concret, la instal·lació, quan s'haja sol·licitat i corresponga fer-ho.   
  
NOVÉ. En relació amb la utilitat pública, resulta aplicable l'article 52 de la Llei d'expropiació forçosa, de 16 de desembre, amb l'abast i els efectes previstos en el títol IX de la Llei 24/2013, de 26 de desembre, del sector elèctric, i les seccions 2a i 3a del capítol V del títol VII del Reial decret 1955/2000, d'1 de desembre.  
En concret, la declaració d'utilitat pública que arreplega la legislació esmentada, tant estatal com autonòmica, fa referència a una potestat que té l'Administració, com a requisit previ i preceptiu a l'expropiació, no a una obligació ni a una declaració genèrica o objectiva d'utilitat pública, en el sentit que s'haja de reconéixer eixa utilitat per a qualsevol classe d'instal·lació fotovoltaica que es pretenga construir i posar en marxa, sense tindre en compte altres criteris.   
  
En este sentit, la declaració d'utilitat pública s'ha d'interpretar en un sentit restrictiu, en atenció a la seua naturalesa de causa expropiandi, i això perquè afecta de manera directa el dret constitucional a la propietat privada, arreplegat en l'article 33 de la nostra carta magna, i, en estos casos, és regla generalla transmissió voluntària, és a dir, el negoci jurídic entre el promotor de la instal·lació i els titulars dels drets afectats.  
La declaració ex lege de la utilitat pública certament limita la discrecionalitat de l'Administració, però no fins al punt de convertir l'acte de concreció de la utilitat pública per als casos concrets en una activitat reglada, de manera que una mera sol·licitud i una llista de béns o drets que s'han d'expropiar siga suficient, sense atendre altres circumstàncies, per a reconéixer la utilitat pública de les instal·lacions sol·licitades.  
  
Entendre-ho d'eixa manera aniria en contra de l'esperit de la norma i eliminaria l'activitat administrativa de garantia, en la qual s'inclou l'activitat de policia administrativa, entesa com la reglamentació de la convivència social en sentit ampli, que garantix que les activitats dels particulars no entren en conflicte entre si, ni amb l'interés general, incloent-hi totes les mesures que utilitza l'Administració perquè els particulars ajusten la seua activitat a una finalitat d'utilitat pública.   
Eixa finalitat d'utilitat pública és el que valora l'Administració a través de la resolució per la qual es declara d'utilitat pública una instal·lació concreta, potestat de la qual fa ús emparada en el reconeixement ex lege de la utilitat pública que realitza la Llei 24/2013, de 26 de desembre, del sector elèctric; potestat que no pot entendre's com una activitat reglada, ni molt menys reduïda a un mer acte burocràtic, automàtic i degut, exempt de valoració, en el qual l'Administració abandone el seu paper com a garant dels interessos de la col·lectivitat i, per tant, desatenga el sentit últim del concepte d'utilitat pública.  
  
Al contrari, hi ha, en eixe acte de concreció, una anàlisi implícita, com a mínim, de les raons d'eficiència energètica, tecnològiques o mediambientals que justifiquen la utilitat pública de la instal·lació. No és possible que eixes raons només siguen ateses en el supòsit de substitució per noves instal·lacions o modificació substancial de les existents (com s'exposa en l'article 54 del Reial decret 1955/2000), i no en la implantació de les instal·lacions, moment inicial, i per tant crucial, en el qual l'Administració ha d'extremar la seua diligència per a protegir els interessos generals.  
Cal recordar que tota afectació del dret a la propietat privada, com a dret constitucional, està sotmesa a una doble limitació. D'una banda, el respecte estricte al contingut essencial del dret (article 53.1 CE) i, d'una altra, el principi de proporcionalitat, també conegut com a prohibició d'excés.   
En este sentit, i segons la doctrina del Tribunal Constitucional (STC 48/2005, FFJJ 7 i 8), «per a comprovar si una determinada actuació dels poders públics supera el principi de proporcionalitat és necessari constatar si complix les tres condicions següents: a) si la mesura és idònia o adequada per a aconseguir la finalitat constitucionalment legítima perseguida per esta (juí d'idoneïtat); b) si la mesura idònia o adequada és, a més, necessària, en el sentit que no hi haja una altra mesura menys lesiva per a la consecució de tal finalitat amb igual eficàcia (juí de necessitat), i c) si la mesura idònia i menys lesiva resulta ponderada o equilibrada pel fet que, de la seua aplicació, se'n deriven més beneficis o avantatges per a l'interés general que perjuís sobre altres béns o interessos en conflicte (juí de proporcionalitat en sentit estricte).  
Entendre que tot projecte d'instal·lació fotovoltaica és mereixedor d'una declaració d'utilitat pública sense més sobrepassa els dos límits i ens portaria a un escenari en què totes les parcel·les afectades per les instal·lacions podrien ser objecte immediat d'incoació del procediment d'expropiació, amb un perjuí clar per als seus propietaris, que clarament patirien indefensió per l'automatisme amb què s'aplicaria la norma pel fet de no haver-hi cap valoració fins i tot de les al·legacions que formularen en defensa dels seus drets.  
Per damunt de la concreta regulació sectorial que ens ocupa, l'institut de l'expropiació forçosa exigix la plena justificació de la finalitat de la causa expropiandi concurrent en cada supòsit d'expropiació. La seua definició i control administratiu són una exigència inexcusable, derivada del caràcter medial de l'expropiació com a instrument al servici de fins públics substantius, la procura material de la qual correspon a l'Administració.  
En definitiva, el reconeixement ex lege que realitza la Llei 24/2013, de 26 de desembre, del sector elèctric, és la necessària norma legal habilitant que establix el supòsit d'utilitat pública o interés social que legitima la privació forçosa de béns o drets patrimonials dels particulars en benefici de la col·lectivitat, però que no la imposa com un supòsit taxat per a tots els casos que entren en la seua categoria. Així, la doctrina del Tribunal Constitucional (STC 37/1987, FFJJ 2 i 6), ja va posar de manifest que: l'expropiació forçosa no és una institució unitària que, en el que ara interessa, constitucionalment quede circumscrita a finalitats prèviament i anticipadament taxades dins de les quals, en principi, poden englobar-se en les categories genèriques d'utilitat pública o interés social, ja que justament amb el seu caràcter instrumental i no finalista no és sinó conseqüència de la variabilitat i contingència del que, a cada moment, reclama la utilitat pública o l'interés social d'acord amb la dimensió social de la propietat privada i amb els principis establits i interessos tutelats per la Constitució.  
Una vegada aclarit tot el que s'ha exposat anteriorment, i en el cas que ens ocupa, el promotor ha sol·licitat, en concret, la declaració d'utilitat pública de la instal·lació FV GODELLETA 12 i indica uns terrenys d'expropiació necessària per a la ubicació de mòduls fotovoltaics i de la infraestructura d'evacuació exclusiva corresponent.  
  
Per a les parcel·les 262, 263, 266, 273, 287, 289, 293, 356, 357, 358 i 361 del polígon 32 del terme municipal d'Andilla, a on se situen part dels grups generadors, no figura cap classe d'acord amb els titulars de les parcel·les que puga acreditar esta disponibilitat. La superfície d'estes parcel·les suposa al voltant d'un 30 % del total de superfície ocupada pels grups generadors de la planta pretesa finalment, segons les dades que consten en la documentació aportada pel promotor.   
  
El promotor no ha justificat en l'expedient la necessitat d'ocupar eixes parcel·les en concret i no d'altres en les quals sí que seria possible acreditar-ne la disponibilitat mitjançant acords particulars, i a més cal tindre en compte que els terrenys se situen a més de 32 km del punt d'accés concedit a la xarxa de transport (Godelleta 400 kV), el qual necessita una línia d'evacuació de més de 47 km.   
No és admissible la justificació que les parcel·les s'expropien a favor del promotor a on este ha decidit localitzar els mòduls de la central fotovoltaica entre una multiplicitat d'alternatives possibles, més encara quan la generació fotovoltaica és factible en una immensa part del territori de la Comunitat Valenciana i no sols en les parcel·les que el promotor indica com d'expropiació necessària. Això no passa tan clarament amb altres fonts d'energia com, per exemple, l'eòlica, el recurs aprofitable per a generar energia elèctrica de la qual no es troba tan distribuït com la radiació solar.   
Així mateix, l'enorme distància fins al punt de connexió amb la xarxa de transport evidencia també la falta de raons d'eficiència energètica que justifiquen l'expropiació dels terrenys indicats.  
Quant a la línia d'interconnexió de 30 kV entre els centres de transformació, ni per raons d'eficiència energètica, tecnològiques o mediambientals es justifica la declaració d'utilitat pública, per tractar-se únicament d'una solució tècnica per a unir les parts pertanyents a una mateixa central solar fotovoltaica amb un mateix permís d'accés i connexió per un disseny decidit pel promotor.  
DÈCIM. D'acord amb l'article 21 de la Llei 39/2015, d'1 d'octubre, del procediment administratiu comú de les administracions públiques, l'Administració està obligada a dictar una resolució expressa i a notificar-la en tots els procediments independentment de la seua forma d'iniciació.   
Vist el que s'ha exposat i els preceptes legals esmentats i altres disposicions aplicables, la Direcció General d'Energia i Mines, resol:  
  
Primer  
Desestimar la sol·licitud de la mercantil Renovalia Salunol, SLU de declaració d'utilitat pública, en concret, de la central fotovoltaica denominada FV GODELLETA 12, de 21,879 MW de potència instal·lada, situada a Andilla (València), pel que fa exclusivament a esta instal·lació i a la infraestructura d'evacuació exclusiva corresponent, segons els fonaments de dret, ja que no ha quedat acreditada la causa expropiandi per a esta part de la instal·lació.   
  
Esta desestimació porta implícita, en tot cas, la necessitat de presentar els acords amb les persones propietàries de tots els terrenys afectats per la instal·lació, excepte de la parcel·la sobre la qual no s'haja localitzat la persona propietària, o presentar les modificacions pertinents en el projecte d'execució i la resta de documents, si és el cas, en el qual s'eliminen els terrenys a on no s'haja arribat a acords amb les persones propietàries.  
  
Segon  
De conformitat amb el que es disposa en l'article 31 del Decret llei 14/2020, així com l'article 148 del Reial decret 1955/2000, ordenar:  
La publicació d'esta resolució en el Diari Oficial de la Generalitat Valenciana i en el Butlletí Oficial de la Província de València, així com igualment en el Boletín Oficial del Estado, als efectes que determina l'article 44 de la Llei 39/2015, d'1 d'octubre, del procediment administratiu comú de les administracions públiques, de notificació d'esta resolució a les persones titulars desconegudes o amb domicili ignorat o a les que s'ha intentat notificar, però no s'ha pogut aconseguir.  
La publicació en el lloc d'internet de la Conselleria d'Innovació, Indústria, Comerç i Turisme, en l'àrea Energia i Mines (https://cindi.gva.es/es/web/energia/valencia-er en castellà i https://cindi.gva.es/va/web/energia/valencia-er en valencià).  
  
La notificació d'esta resolució a la mercantil Renovalia Salunol, SLU a totes les administracions o organismes públics i empreses de servici públic o de servicis d'interés general que van informar o haurien d'haver informat durant la tramitació de la declaració d'utilitat pública, als titulars de béns i drets afectats, així com la resta d'interessats en l'expedient, segons el que preveu l'article 52 de la Llei d'expropiació forçosa.  
Contra esta resolució, que no posa fi a la via administrativa, es pot interposar un recurs d'alçada davant de la Secretaria Autonòmica d'Indústria, Comerç i Consum, en el termini d'un mes, comptat a partir de l'endemà del dia en què tinga lloc la notificació d'esta, de conformitat amb el que disposen els articles 121 i 122 de la Llei 39/2015, d'1 d'octubre, del règim jurídic de les administracions públiques i del procediment administratiu comú.  
  
València, 20 de maig de 2024.- El director general d'Energia i Mines de València: Manuel Argüelles Linares.